पुलिस लाइन में तैनात हेड कांसटेबल कृष्ण कुमार, चालक कुंअरलाल, सिपाही सुधीर कुमार व राजीव कुमार जिला जेल में निरुद्ध चल रहे शातिर बंदी अजय पुत्र शेर सिंह निवासी छतारी बुलंदशहर, रुपेंद्र उर्फ पैना पुत्र मंगल सेन निवासी भूपनगर नई बस्ती थाना पहासू बुलंदशहर को मंगलवार की सुबह पेशी पर उनकें गृह जनपद ले गए थे। रात में सरकारी वाहन से सभी लोग वापस लौट रहे थे। दोनों बंदी अलीगंज थाना क्षेत्र के गांव सिसौता के सामने पुलिस जीप से भाग गए। सुरक्षा में तैनात पुलिस कर्मियों ने उनका पीछा किया लेकिन पकड़ने में कामयाब नहीं हो सके। सूचना मिलते ही अलीगंज व जिले की पुलिस ने नाकाबंदी कर चेकिंग की। एसपी संतोष कुमार मिश्रा ने डयूटी में लापरवाही बरतने वाले हेड कांसटेबल कृष्ण कुमार, चालक कुंअरलाल, सिपाही सुधीर कुमार, राजीव कुमार को निलंबित कर दिया। हेड कांसटेबल की तहरीर पर अलीगंज थाने में पुलिस अभिरक्षा से भागने वाले बंदी अजय व रुपेंद्र के खिलाफ मुकदमा दर्ज किया गया। थाना पुलिस ने हेड कांसटेबल समेत चार लोगों को हिरासत में ले लिया। जिन्हें एटा के न्यायालय में बुधवार को पेश किया गया।